ΓΡΑΠΤΗ ΕΡΩΤΗΣΗ E-0831/98

υποβολή: Pedro Marset Campos (GUE/NGL) προς την Επιτροπή

(26 Μαρτίου 1998)

Θέμα: Αντικοινωνικά μέτρα της κοινότητας της Murcia κατά την εφαρμογή του προγράμματος URBAN και συναφών προγραμμάτων (Ισπανία)

Η Ευρωπαϊκή Επιτροπή δεν έχει ακόμη εγκρίνει το πρόγραμμα URBAN στην κοινότητα της Murcia που, κυρίως, απευθύνεται σε αστικές περιοχές που χαρακτηρίζονται από χαμηλή ποιότητα ζωής, υψηλό επίπεδο κοινωνικού αποκλεισμού, έλλειψη κοινωνικών εγκαταστάσεων και κακή ποιότητα στέγασης (Ανακοίνωση προς τα κράτη μέλη που καθορίζει τις κατευθυντήριες γραμμές για τα επιχειρησιακά προγράμματα που πρόκειται να εφαρμόσουν στο πλαίσιο κοινοτικής πρωτοβουλίας για τις αστικές περιοχές (EE 96/C; 200/04).

Το πρόγραμμα URBAN της κοινότητας της Murcia θέτει μεταξύ των στόχων του την αντιμετώπιση κοινωνικών προβλημάτων στο πλαίσιο εφαρμογής του, όπως είναι: η κοινωνική ένταξη των οικογενειών τσιγγανικής καταγωγής, των οικογενειών που βρίσκονται στα όρια της φτώχειας, τα προβλήματα βιοτικού επιπέδου, κοινωνικής περιθωριοποίησης, την προώθηση της συνύπαρξης και της αλληλεγγύης, κλπ. Ωστόσο, μέχρι στιγμής, η κοινότητα της Murcia έχει υποθάλψει την έξωση τσιγγάνων από τα σπίτια τους στη συνοικία San Pío X της Murcia και στην περιοχή που είναι γνωστή ως "Naves del Brocal", που και οι δύο βρίσκονται στη ζώνη εφαρμογής του προγράμματος URBAN για την κοινότητα της Murcia. Οι οικογένειες αυτές βρίσκονται σε κατάσταση απόλυτης φτώχειας και κοινωνικού αποκλεισμού, καμία δε άμεση βοήθεια δεν προβλέπεται από την κοινότητα. Βάσει των ανωτέρω, ερωτώ:

1. Γνωρίζει η Επιτροπή αυτήν την κατάσταση;

2. Δεν πιστεύει ότι η κοινότητα της Murcia λειτουργεί αντιφατικά, αυξάνοντας αντί να επιλύει τα κοινωνικά προβλήματα σε μια περιοχή όπου πρόκειται να εφαρμοσθεί το URBAN;

3. Δεν πιστεύει η Επιτροπή ότι το πρόγραμμα URBAN υποχρεώνει την κοινότητα της Murcia να επιλύσει αξιοπρεπώς και κατά τρόπον μόνιμο όλα αυτά τα κοινωνικά προβλήματα;

4. Ποιά μέτρα σκοπεύει να λάβει η Επιτροπή έναντι των κοινοτικών αρχών προκειμένου να εξασφαλίσει ότι το εν λόγω πρόγραμμα θα καλύψει τους στόχους του;

5. Πιστεύει η Επιτροπή ότι οι ενέργειες της ισπανικής δημόσιας διοίκησης κατά του κοινωνικού αποκλεισμού συμβαδίζουν με τη Συνθήκη του Άμστερνταμ; Σε ποιό στάδιο προετοιμασίας βρίσκονται τα προσεχή μέτρα της Επιτροπής για την καταπολέμηση του κοινωνικού αποκλεισμού και του στεγαστικού προβλήματος;

Απάντηση της καςWulf-Mathies εξ ονόματος της Επιτροπής

(5 Μαΐου 1998)

Η Επιτροπή ενέκρινε, στις 3 Μαρτίου 1998, το πρόγραμμα το οποίο υπέβαλαν οι εθνικές ισπανικές αρχές, μετά την παράταση της κοινοτικής πρωτοβουλίας URBAN για την περίοδο 1997-1999. Στο πρόγραμμα αυτό αναφέρεται ανάμεσα στα άλλα το σχέδιο του δήμου Murcia. Το σχέδιο εφαρμόζεται στη συνοικία Barriomar καθώς και στις γειτονικές περιοχές οι οποίες παρουσιάζουν κοινωνικο-οικονομικά χαρακτηριστικά παρόμοια με εκείνα της συνοικίας "San Pio X".

Η Επιτροπή γνωρίζει τα σοβαρά κοινωνικά προβλήματα τα οποία αντιμετωπίζει ο δήμος Murcia. Ωστόσο δεν εναπόκειται στην αρμοδιότητά της να εκφέρει κρίσεις σε θέματα εσωτερικά που αφορούν τον δήμο.

Η Επιτροπή θεωρεί ότι η εφαρμογή των ενεργειών που προβλέπονται στο πρόγραμμα αυτό και οι οποίες αποσκοπούν στην αποτελεσματικότερη κοινωνική ένταξη των κατοίκων θα συμβάλουν στην μείωση ορισμένων από τα προβλήματα αυτά. Ωστόσο είναι χρήσιμο να τονιστεί ότι στο πλαίσιο του εν λόγω προγράμματος, οι δαπάνες οι σχετικές με την κατοικία δεν είναι επιλέξιμες στο πλαίσιο των διαρθρωτικών ταμείων.

Σύμφωνα με την ισχύουσα συνθήκη ΕΚ, η Επιτροπή δεν είναι αρμόδια να αξιολογήσει ενέργειες των τοπικών αρχών των κρατών μελών στους τομείς του κοινωνικού αποκλεισμού και της φτώχειας. Από τη στιγμή που επικυρώνεται η συνθήκη του Άμστερνταμ, η νομική βάση του νέου άρθρου 137 της συνθήκης ΕΚ θα δημιουργήσει τη δυνατότητα "εμπειριών αξιολόγησης προκειμένου να καταπολεμηθεί ο κοινωνικός αποκλεισμός" σε κοινοτικό επίπεδο. Εξετάζονται σήμερα εναλλακτικές λύσεις σχετικές με το πως είναι δυνατόν να οργανωθεί αυτό. Η προώθηση μιας κοινωνίας όπου θα είναι δυνατόν να ενταχθούν οι άνθρωποι αυτοί και η κοινωνική ένταξη θα αποτελέσουν επίσης σημαντική προτεραιότητα του νέου προγράμματος δράσης κοινωνικής πολιτικής της Επιτροπής για το 1998-2000.